Document ID: 32007R0342

ΚΑΝΟΝΙΣΜΌΣ (ΕΚ) αριθ. 342/2007 ΤΗΣ ΕΠΙΤΡΟΠΉΣ
της 29ης Μαρτίου 2007
για την τροποποίηση του κανονισμού (ΕΚ) αριθ. 489/2005 όσον αφορά τον καθορισμό των κέντρων παρέμβασης και την παραλαβή του αναποφλοίωτου ρυζιού (paddy) από τους οργανισμούς παρέμβασης λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (1), και ιδίως το άρθρο 6 παράγραφος 3 και το άρθρο 7 παράγραφος 5,
Εκτιμώντας τα ακόλουθα:
(1)
Το άρθρο 6 παράγραφος 2 του κανονισμού (ΕΚ) αριθ. 1785/2003 προβλέπει ότι ο κατάλογος κέντρων παρέμβασης για την παραλαβή του ρυζιού paddy καταρτίζεται από την Επιτροπή ύστερα από διαβούλευση με τα ενδιαφερόμενα κράτη μέλη. Αυτός ο κατάλογος περιλαμβάνεται στο παράρτημα I του κανονισμού (ΕΚ) αριθ. 489/2005 της Επιτροπής, της 29ης Μαρτίου 2005, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1785/2003 του Συμβουλίου όσον αφορά τον καθορισμό των κέντρων παρέμβασης και την παραλαβή του αναποφλοίωτου ρυζιού (paddy) από τους οργανισμούς παρέμβασης (2). Κατόπιν της προσχώρησης της Βουλγαρίας και της Ρουμανίας στην Ευρωπαϊκή Ένωση από την 1η Ιανουαρίου 2007, είναι αναγκαίο να καθοριστούν για τα νέα αυτά κράτη μέλη τα κέντρα παρέμβασης και να συμπεριληφθούν στον οικείο κατάλογο.
(2)
Το άρθρο 7 παράγραφος 1 του κανονισμού (ΕΚ) αριθ. 1785/2003 περιορίζει σε 75 000 τόνους τις ποσότητες που μπορούν να αγοραστούν από τους οργανισμούς παρέμβασης σε όλη την Κοινότητα. Προκειμένου να υπάρξει δίκαιη κατανομή αυτής της ποσότητας, έχουν καθοριστεί ποσότητες ανά κράτος μέλος παραγωγής με τον κανονισμό (ΕΚ) αριθ. 489/2005, σύμφωνα με τις εθνικές βασικές εκτάσεις που καθορίζονται με τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (3) και τις μέσες αποδόσεις που αναφέρονται στο παράρτημα VII του εν λόγω κανονισμού. Κατόπιν της προσχώρησης της Βουλγαρίας και της Ρουμανίας, είναι σκόπιμο να αναθεωρηθεί η κατανομή μεταξύ των κρατών μελών παραγωγής, βάσει των ίδιων κριτηρίων κατανομής με αυτά που εφαρμόστηκαν κατά την έκδοση του κανονισμού (ΕΚ) αριθ. 489/2005, σύμφωνα με τις βασικές εκτάσεις της Βουλγαρίας και της Ρουμανίας.
(3)
Ο κανονισμός (ΕΚ) αριθ. 489/2005 θα πρέπει, ως εκ τούτου, να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 489/2005 τροποποιείται ως εξής:
1)
Το παράρτημα I τροποποιείται σύμφωνα με το παράρτημα I του παρόντος κανονισμού.
2)
Το παράρτημα V αντικαθίσταται από το κείμενο του παραρτήματος II του παρόντος κανονισμού.
Άρθρο 2
Ο παρών κανονισμός αρχίζει να ισχύει από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαρτίου 2007.

Labels: 2
17
3
6
18
15